钦定古今图书集成/明伦汇编/闺媛典/第059卷 > 孙氏女
## 钦定古今图书集成/明伦汇编/闺媛典/第059卷 > 孙氏女

按《明外史列女传》：“孙氏女，五河人。性贞静，不苟嬉笑。
母朱卒，父銮继娶李，携前夫子郑州儿来。州儿恃母
欲私女，尝以手挑之，女忿，批其颊。一日，女方治面，州
儿从后搂之，女揪发觅刀，州儿啮其臂得脱。女奔诉
于姊，触地恸哭曰：‘母不幸，父又他出，贼子敢辱我，必
刃之而后死’。”姊曲抚慰，乃以臂痕示李，使戒戢之。州
儿不悛绐，李曰：“儿采薪，臂力不胜。”置遗束于路，李往
取之，回则户扄甚严，从母舒氏亦适趋至，曰：“初闻如
小犊悲鸣，继又响震如雷，必有异。”并力启之，州儿死
阈下，项几断，女亦倚壁死。盖州儿诳母出调女，女阳
诺而使之闭门，即蹑其后杀之也。